คนแก่เร่ง สมัครกอช. เพิ่ม46%
โค้งสุดท้ายเข้า กอช. คนแก่แห่สมัคร ยอดพุ่งรวมกว่า 4.2 หมื่นราย
17 ก.ย. 2559

โพสต์ทูเดย์ - โค้งสุดท้ายเข้า กอช. คนแก่แห่สมัคร ยอดพุ่งรวมกว่า 4.2 หมื่นราย
นายสมพร จิตเป็นธม เลขาธิการคณะกรรมการกองทุนการออมแห่งชาติ หรือ กอช. เปิดเผยว่า เหลือเวลาอีกเพียง 1 สัปดาห์ก่อนจะปิดรับสมัครผู้อายุเกิน 60 ปีเข้า กอช.ในวันที่ 25 ก.ย.นี้ โดยล่าสุด มีผู้สูงอายุที่สมัครเป็นสมาชิก กอช. ในช่วง 2 สัปดาห์ที่ผ่านมาเพิ่มขึ้นกว่า 1.5 หมื่นราย หรือเพิ่มขึ้น 46% เมื่อเทียบกับจำนวนสมาชิกที่มีอายุเกิน 60 ปี ณ สิ้นสุดเดือน ส.ค.ที่ผ่านมา ทำให้ปัจจุบัน กอช.มีสมาชิกผู้สูงอายุ 60 ปีขึ้นไป จำนวน 4.28 หมื่นราย คิดเป็น 9% ของจำนวนสมาชิกทั้งหมดกว่า 4.6 แสนราย
ทั้งนี้ เงื่อนไขพิเศษที่ให้สิทธิผู้สูงอายุ รวมถึงผู้ที่อายุ 50 ปีขึ้นไปที่สมัคร กอช. ภายในวันที่ 25 ก.ย. 2559 คือสามารถเป็นสมาชิกต่อไปได้อีก 10 ปี นับจากอายุตัวในวันที่สมัคร หากพ้นจากกำหนดวันนี้ไปแล้ว ผู้สูงอายุจะไม่สามารถสมัครสมาชิก กอช.ได้อีก ส่วนเงื่อนไขพิเศษที่ให้ผู้อายุ 50 ปีขึ้นไปออมได้ 10 ปีนับจากอายุตัวก็จะสิ้นสุดลงด้วย นั่นคือสมาชิกจะมีสิทธิออมได้ถึงอายุ 60 ปีเท่านั้น
นอกจากนี้ เพื่อให้ผู้มีอายุ 50 ปีขึ้นไป รวมถึงผู้ที่อายุเกิน 60 ปีไปแล้ว ได้สมัครสมาชิก กอช.ทันก่อนวันที่ 25 ก.ย. 2559 กอช.และหน่วยรับสมัครทั้งธนาคารกรุงไทย ออมสิน และธนาคารเพื่อการเกษตรและสหกรณ์การเกษตร (ธ.ก.ส.) ได้เปิดให้ผู้สนใจแต่ไม่สะดวกเดินทางไปสมัครด้วยตนเอง สามารถมอบอำนาจให้ผู้อื่นดำเนินการแทนได้